Predkladacia správa

  Podpredseda vlády a minister spravodlivosti Slovenskej republiky predkladá na rokovanie vlády Správu o činnosti zástupcu Slovenskej republiky pred Európskym súdom pre ľudské práva za rok 2007. 

	Správa sa predkladá na základe uznesenia vlády Slovenskej republiky č. 313/2007 zo 4. apríla 2007.

Správa analyzuje činnosť zástupcu Slovenskej republiky pred Európskym súdom pre ľudské práva v roku 2007, stav konania o sťažnostiach proti Slovenskej republike pred Európskym súdom pre ľudské práva a výkon rozsudkov tohto medzinárodného orgánu.

Správa bola spracovaná na základe spisovej dokumentácie a ďalších relevantných podkladov. Z celkového počtu 402 sťažností notifikovaných vláde od roku 1993 je 181 vecí skončených a 221 vecí otvorených. Z tohto počtu v 119 prípadoch Výbor ministrov Rady Európy dohliada nad výkonom právoplatných rozsudkov alebo rozhodnutí vo vzťahu k Slovenskej republike, v 8 prípadoch rozsudok ešte nenadobudol právoplatnosť a v 94 prípadoch Európsky súd pre ľudské práva skúma prijateľnosť a podstatu sťažností.

Z prípadov, ktoré boli notifikované vláde, Európsky súd pre ľudské práva v roku 2007 rozhodol rozsudkom celkovo 23 prípadov proti Slovenskej republike, z toho v 22 prípadoch konštatoval porušenie niektorého z článkov Dohovoru o ochrane ľudských práv a základných slobôd (ďalej len „Dohovor“) zo strany Slovenskej republiky, v 9 prípadoch sťažnosti odmietol z dôvodov neprijateľnosti, v 9 prípadoch sťažnosti vyčiarkol zo zoznamu na základe jednostrannej deklarácie vlády, v 10 prípadoch sťažnosti vyčiarkol zo zoznamu z dôvodu, že sťažovateľ netrval na ich preskúmaní, v 9 prípadoch vyčiarkol sťažnosti z iných dôvodov a v 24 prípadoch sa konanie skončilo uzatvorením zmieru.

Európsky súd pre ľudské práva v roku 2007 v 1 prípade rozhodol o porušení článku 2 Dohovoru (právo na život), 6 krát konštatoval porušenie článku 5 Dohovoru (právo na osobnú slobodu a bezpečnosť), 16 krát rozhodol o porušení článku 6 Dohovoru (právo na spravodlivé súdne konanie), z čoho 14 krát išlo o porušenie práva na prerokovanie veci v primeranej lehote. Ďalej Súd 4 krát rozhodol o porušení článku 8 Dohovoru (právo na rešpektovanie súkromného a rodinného života), 2 krát konštatoval porušenie článku 13 Dohovoru (právo na účinný prostriedok nápravy) a 2 krát vyslovil porušenie článku 1 Protokolu č. 1 k Dohovoru (právo na pokojné užívanie majetku). 

Prílohy k správe tvorí zoznam a stručný popis rozsudkov vyhlásených v roku 2007, zoznam sťažností notifikovaných vláde v roku 2007 a tabuľka poskytujúca prehľad o finančných čiastkach vyplatených sťažovateľom ako spravodlivé zadosťučinenie.

Správa ako informatívny materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.